संन्‍यास को लेकर किए गए सवाल पर यह बोले टीम इंडिया के कप्‍तान विराट कोहली...  
कहा, संन्‍यास लेने के बाद किसी टी20 लीग में नहीं खेलेंगे
एक बार संन्‍यास ले लूंगा तो दोबारा बल्‍ला नहीं पकड़ूंगा
जिस दिन खेलना बंद करूंगा, मेरी ऊर्जा खत्‍म हो चुकी होगी
संन्यास ले चुके क्रिकेटरों का टी20 लीग में खेलना आम बात है लेकिन टीम इंडिया के कप्‍तान विराट कोहली (Virat Kohli) की राय इस मामले में पूरी तरह स्‍पष्‍ट है. कोहली ने कहा कि जब वह संन्यास लेंगे तो दोबारा बल्ला नहीं पकड़ेंगे. विराट ने यह बात एक सवाल को जवाब देते हुए कही. उनसे पूछा गया था कि क्या संन्यास लेने (Post-retirement) या बीसीसीआई के प्रतिबंध हटाने पर वह ऑस्ट्रेलिया की बिग बैश लीग में खेलेंगे?  इस सवाल के जवाब में कोहली (Virat Kohli) ने कहा कि निश्चित तौर पर संन्यास लेने के बाद वह इस तरह के किसी टूर्नामेंट के लिए उपलब्ध नहीं होंगे. ऑस्ट्रेलिया के खिलाफ शनिवार को होने वाले पहले वनडे मैच की पूर्व संध्या पर भारतीय कप्तान ने कहा, ‘देखिये मुझे नहीं पता कि भविष्य में इस तरह के रुख में बदलाव आता है या नहीं. जहां तक मेरा सवाल है तो एक बार संन्यास लेने के बाद और क्रिकेट खेलना, ईमानदारी से कहूं तो मुझे नहीं लगता कि मैं उन लोगों में शामिल हूं.'
Ind vs Aus: वनडे सीरीज से पहले विराट कोहली ने पोस्‍ट किया मजाकिया मूड दिखाते हुए यह फोटो..
एबी डिविलियर्स और ब्रेंडन मैकुलम जैसे संन्यास ले चुके क्रिकेटर नियमित तौर पर आईपीएल और बिग बैश लीग जैसी टी20 लीग में खेलते हैं लेकिन कोहली ने कहा कि उनकी इस सूची मे जुड़ने में कोई दिलचस्‍पी नहीं है.उन्होंने कहा, ‘पिछले पांच साल में मैंने पर्याप्त क्रिकेट खेला है और मैं इस पर भी टिप्पणी नहीं कर सकता कि संन्यास लेने के बाद मैं पहली चीज क्या करूंगा क्योंकि मुझे नहीं लगता कि मैं दोबारा बल्ला उठाऊंगा. 'कोहली (Virat Kohli) ने कहा, ‘जिस दिन मैं खेलना बंद करूंगा उस दिन मेरी सारी ऊर्जा खत्म हो चुकी होगी. यही कारण है कि मैं क्रिकेट खेलना छोड़ दूंगा. इसलिए मुझे स्वयं के दोबारा मैदान पर उतरकर खेलने की संभावना नहीं दिखती.'